Muthi-moorde: Skokkende feite | News24
LAST UPDATED: 2019-10-16, 07:16
Muthi-moorde: Skokkende feite
FOTO: verskaf Mense met albinisme se liggaamsdele is uiters gesog onder sekere tradisionele genesers, en talle van hulle is reeds vermoor of het net spoorloos verdwyn.
Verskeie erkende tradisionele genesers het intussen hulle weersin uitgespreek, en verklaar dat hulle totaal gekant is teen die gebruik van menslike liggaamsdele. Maar ten spyte van hierdie ontkennings, word algemeen aanvaar dat sogenaamde muthi-moorde algemeen voorkom, blykbaar omdat daar talle 'nie-amptelike' tradisionele genesers of sangomas is wat hulle eie reëls het. Oor die afgelope jaar alleen was daar deur die land verskeie gevalle waar kinders verdwyn het en liggaamsdele by tradisionele genesers gevind is. Dit is op die oomblik baie moeilik om vas te stel presies hoeveel sg. muti-moorde gepleeg word, maar onlangse opnames toon dit kan tot 300 per jaar wees. Daar word gevrees dat baie van hierdie moorde nie aangemeld word nie. Die meeste van die moorde word in die landelike gebiede gepleeg, met aanduidings dat Limpopo die provinsie met die meeste sulke misdade is.
Sowat tien jaar gelede het 'n senior lid van die Polisie se Ondersoekende Sielkunde-eenheid se navorsing getoon dat 'n moordenaar gewoonlik deur 'n tradisonele geneser genader word en dan 'n 'bestelling' ontvang. Die moordenaar word haarfyn verduidelik hoe om die liggaamsdele te verwyder, en ingelig dat die dele verwyder moet word terwyl die slagoffer nog lewe, want dan is die medisyne 'sterker'. Hoe jonger die slagoffer hoe beter. Tradisionele genesers wat hierby betrokke is, werk nie almal van dieselfde 'teksboek' af nie. Hierdie metodes word in die uiterste geheimhouding mondelings van die een geslag na die ander oorgedra, en die proses verskil dikwels van geneser tot geneser en streek tot streek. Die verskillende liggaamsdele word om verskillende redes gebruik. 'n Vrouebors is bv. 'n bron van 'moedergeluk'. Hierdie muthi sal glo klante vir jou besigheid verseker. Geslagsdele word vir viriliteit voorgeskryf. Keelbloed is 'n belangrike komponent en word opgevang wanneer die keel afgesny word. Hande is ook goed vir jou sake-onderneming, want hulle roep 'simbolies' mense en ontvang geld. Maagvet of niere bring glo groot geluk, en is baie gewild in Venda.
Sowel urine as sperm sal glo groot geluk bring. Die slagoffer se brein kan gebruik word om iemand baie intelligent te maak. 'n Tong verseker maklike toegang tot die hart van 'n vrou. Oë bring versiendheid, en 'n Adamsappel sal verseker dat 'n mens wat teen 'n ander wil getuig, sal swyg.
'n Projek van die Universiteit van Lancaster in Brittanje, Kanadese en Tanzaniese navorsers in 2015 toon daar was in daardie stadium reeds 148 moorde en 232 aanvalle op mense met albinisme in 25 Afrikalande. Muthimoorde is natuurlik ook algemeen in ander Afrikalande. Veral mense met albinisme is gesog, ook in ons land, hoewel nie so algemeen as in ander Afrikalande nie. Omdat hulle toenemend geteiken word, is hulle bang om iewers heen te loop, reis of alleen te bly. 'n Onlangse berig uit New York lui dat die Verenigde Volke se Raad vir Menseregte spesiale aandag aan die saak gee.
Bg. is 'n oppervlakkige oorsig van muthimoorde, en daar bestaan geen twyfel nie dat die voorkoms baie erger as wat vermoed word. Mense wat van hierdie moorde en verwante aktitiwiteite weet, swyg soos die graf want hulle is om ooglopende redes bang.
Dit sal interessant wees om te sien wat uiteindelik bekend word wanneer die Margate-verdagte se saak in die hof beland. Skrikwekkende getuienis is juis oor die afgelope paar jaar in etlike soortgelyke hofsake in Suid-Afrika gelewer. Weereens die vraag: Hoe word dit gestop?